बिटिसि बिसायख’थिखौ थाबैनो खुंनांगौ होन्ना गोख्रों दाबि दैखांदों बड’ सिभिल ससाइटिनि दैदेनगिरि 5 नं कक्राझार लक सभा बियाबनि बारग एम पि सानसुमा खुंगुर बैसोमुथियारिआ। शनिबाराव कक्राझार प्रेस क्लाबआव खुंफुंनाय मोनसे खौरांगिरि मेलनि गेजेरजों 5 नं कक्राझार लकसभा बियाबनि बारग एम पि सानसुमा खुंगुर बैसोमुथियारिआ बुङोदि, बिटिसिनि खुंथाय गोहोयाव थानाय राय्जो बेंगिरिनि माव समआ थुंगेनायनि उनाव आरोबाव रायजो बेंगिरिनि माव समखौ बारायनो मोना गोख्रों दाबि दैखांदों। बावैसो सान सिगां रायजो सोरखारा केबिनेट जथुमनि गेजेरजों बर रावखौ आसामनि लोगो मावख’आरि राव महरै गनायथि होनाया नंखाय आरो लाजिथाव । मानोना आसाम सोरखारा हितेशर सयखियानि खुंथाय समावनो बर रावखौ लोगो मावख’आरि राव महरै गनायथि होदोंमोन नाथाय मावफुंजायाखै आरो हादोरसा सरकारआ तरुन गगैनि खुंथाय समावबो बर रावखौ आसामनि लोगो मावख’आरि राव महरै गनायथि होदोंमोन नाथाय बेबो मोकथाङाव मावफुंजायाखै होन्नानै गोख्रों रावजों अजद दैखांदों। बिटिआर सुक्टिनि दफा बायदियै सोरखारा डथि फारिलाइ मथे बिटिसिखौ खोमोरनानै बिटिआर मुं होनाया संबिधाननि बेरेखा होन्ना गोख्रों हेंथा होयो।